Ongenooide gasss in badkamer ontwyk kenners ure lankDie slang het kat en muis met die slangvangers gespeel (Foto: Nick Evans, Facebook) ’n Gesin van Montclair in Durban het hulle boeglam geskrik vir ŉ swart mamba wat oënskynlik lafenis in hul badkamer kom soek het. Die slang se lyf het uit die plafon teen die muur in die badkamer gehang. Talle gate in die plafon later, is die reptiel eindelik gevang. Slangvanger Nick Evans is Maandag omstreeks 22:00 na die huis ontbied om die bielie van ’n slang, met ’n gewig van sowat een kilogram en ŉ lengte van 2,3 m, te vang. Evans het Grant Cavanagh, mede-slangvanger van Durban-Suid, gevra om hom met die taak te help. Cavanagh se dogter Savannah, self ŉ groot slangliefhebber, is saam om die agterhoede te dek. Die kenners het omtrent drie uur lank gespook om die halsstarrige slang te vang en dit was omtrent ’n “geheen-en-weer om die ontwykende reptiel in die hande te kry”. “Dit het letterlik bloed, sweet en trane gekos om die slang vang,” vertel Evans. Die slang se lyf het uit die plafon teen die muur in die badkamer gehang (Foto: Nick Evans, Facebook) By die slangvangers se aankoms by die huis het die mamba besluit om bokant die plafon te verdwyn. “Waarom sal hy dan die lewe vir ons maklik wil maak?” het Evans geskerts. Die slangvangers kon nie eenvoudig net in die plafon klim nie, weens ’n klein gaping tussen die asbes van die dak en die plafon. Daar was ook geen dakteëls wat verwyder kon word nie. “Die enigste manier om by die slang uit te kom, was om die plafon oop te breek.” Evans het ’n leer in die stort geplaas – reg onder die plafon waar die slang laas gesien is. Hy het opgeklim en ’n gat in die plafon geslaan. “Maar daar was geen slang in sig nie.” Talle gate in die plafon later, is die reptiel eindelik gevang (Foto: Nick Evans. Facebook) Daar is vasgestel dat die slang intussen in die rigting van een van die slaapkamers geseil het. “Ek het ’n gat in die plafon in die een hoek van die slaapkamer gemaak maar weens die dakbalke kon ek nie baie ver sien nie. Ek moes ŉ ander hoek probeer. By die tweede hoek het ek my foon se flits ingespan en die mamba in die oorkantste hoek van die plafon gewaar.” Evans het ’n gat in die plafon gemaak waar die slang gesien is. “Die slang het toe alweer beweeg. Jy kon hoor hoe hy oor die plafonbord seil.” Teen 01:00 het Evans en Warren nie meer die slang gehoor of gesien nie. “Hy het soos mis voor die son verskyn. Ons was moeg en vol stof. Ons het maar die aftog geblaas – hoewel ons nie wou nie omdat ons reeds ure lank na die slang gesoek het.” Evans en Warren het Dinsdagoggend weer by die huis ontmoet om die soektog voort te sit. “Ons het weer die slang op die plafon gehoor en ons soektog voortgesit. Ek het nog gate in die plafon gebreek en só al hoe nader aan die slang gekom.” Nóg ŉ onverwagse kinkel in die kabel het die vangery opnuut vertraag. Evans het die hamer – wat hy gebruik het om die plafon mee oop te breek – op sy leer neergesit terwyl hy bo in die dak gespook het. Terwyl hy daar na die mamba gesoek het, het hy die hamer per ongeluk gestamp en dit het op Warren se toon beland. “Daar was oral bloed.” Nadat die slang gevang is, is hy in die veld vrygelaat (Foto: Nick Evans, Facebook) Weer is die soektog tydelik gestaak en toe dit hervat word, het Evans die slang op die middelbalk van die dak gesien, waar hy hom gemaklik gemaak het. Dit was naby ŉ groot gat wat Evans in die plafon gemaak het. “Weens die kleiner balke kon ek nie my kop en arms in die ruimte pas nie, so ek moes nóg ŉ gat in die aangrensende spasie maak om by die slang uit te kom.” Die mamba het begin beweeg en Evans het hom met sy tang gegryp. “Warren het vir my sy tang gegee en ek het by die slang probeer kom, maar weens die klein spasie was dit nie maklik nie.” Die slang het sy kop ŉ bietjie nader laat kom en Evans kon dit gryp. Evans het die slang met ‘n tang gegryp (Foto: Nick Evans, Facebook) “Ek moes mooi werk met die tang in die een hand en om die slang se kop met die ander hand te gryp. Die slang het desperaat probeer om sy kop uit Evans se greep te kry, maar ek het vir ’n vale vasgehou.” Nadat die slang gevang is, is hy in die veld vrygelaat. “Hoewel my senuwees aan flarde was, het ek dit vreeslik geniet.”